

 **REPUBLIKA HRVATSKA**

**DRŽAVNOODVJETNIČKO VIJEĆE**

Broj: DOV-5/2022

Zagreb, 08. veljače 2022.

Državnoodvjetničko vijeće, na temelju članka 41. Zakona o Državnoodvjetničkom vijeću („Narodne novine“, broj 67/2018 i 126/19), na 62. sjednici održanoj 08. veljače 2022., usvojilo je

**IZVJEŠĆE O RADU**

**DRŽAVNOODVJETNIČKOG VIJEĆA U 2021. GODINI**

**I. OPĆI PRIKAZ OSNOVA ZA RAD DRŽAVNOODVJETNIČKOG VIJEĆA**

**A) Zakonska osnova za rad Državnoodvjetničkog vijeća**

Osnova za uređenje položaja i ovlasti Državnoodvjetničkog vijeća je odredba članka 121.a Ustava Republike Hrvatske (Narodne novine, broj: 56/90, 135/97, 113/00, 28/01, 76/10 i 5/14), kojom se, u stavku 3. tog članka, propisuje da zamjenike državnih odvjetnika, u skladu s Ustavom i zakonom, imenuje, razrješuje i o njihovoj stegovnoj odgovornosti odlučuje Državnoodvjetničko vijeće (u daljnjem tekstu – Vijeće).

Zakonom o Državnoodvjetničkom vijeću (Narodne novine broj 67/2018 i 126/19) detaljno su uređenu djelokrug i način rada Državnoodvjetničkog vijeća, uvjeti i postupak za izbor predsjednika i članova Vijeća, uvjeti i postupak za imenovanje, napredovanje, premještaj i razrješenje državnih odvjetnika i zamjenika državnih odvjetnika, postupak za utvrđivanje stegovne odgovornosti zamjenika državnih odvjetnika i druga pitanja vezana za rad Vijeća.

Vijeće ima jedanaest članova, od kojih se sedam članova bira iz reda zamjenika državnih odvjetnika, dva člana iz reda Hrvatskog sabora i dva člana iz reda sveučilišnih profesora pravnih znanosti.

U djelokrug Vijeća sukladno Zakonu o Državnoodvjetničkom vijeću spada:

– imenovanje i razrješenje zamjenika državnih odvjetnika,

– imenovanje i razrješenje županijskih i općinskih državnih odvjetnika,

– premještaj zamjenika državnih odvjetnika,

– vođenje postupka i odlučivanje o stegovnoj odgovornosti zamjenika državnih odvjetnika,

– raspisivanje izbora za članove Vijeća iz reda zamjenika državnih odvjetnika,

– sudjelovanje u osposobljavanju i usavršavanju državnih odvjetnika i zamjenika državnih

 odvjetnika,

– odlučivanje o prigovoru na ocjenu obnašanja dužnosti,

– vođenje očevidnika državnih odvjetnika i zamjenika državnih odvjetnika,

– davanje odobrenja za obavljanje druge službe ili posla uz obnašanje državnoodvjetničke

 dužnosti,

– vođenje i kontrola imovinskih kartica državnih odvjetnika i zamjenika državnih odvjetnika i

– obavljanje drugih poslova u skladu sa zakonom.

Način rada Vijeća tijekom 2021. bio je uređen Poslovnikom Državnoodvjetničkog vijeća (16/19 i 25/19).

Sukladno članku 47. Zakona o Državnoodvjetničkom vijeću, Vijeće ima ustrojeno Tajništvo, čije je unutarnje ustrojstvo i način rada propisan Pravilnikom o unutarnjem redu od 08. ožujka 2019., Izmjenom Pravilnika o unutarnjem redu od 04. prosinca 2020. i Drugom izmjenom Pravilnika o unutarnjem redu od 14. rujna 2021.

**B) Kadrovske osnove za rad Vijeća**

U 2021. godini Vijeće je imalo tri zaposlene osobu na neodređeno, a 23. prosinca 2021. donijeto je rješenje o prijmu u državnu službu još jedne osobe koja je raspoređena na radno mjesto višeg upravnog savjetnika s 01. veljače 2022.

Osoba zaposlena na neodređeno na radnom mjestu administrativne tajnice predsjednika Državnoodvjetničkog vijeća 01. rujna 2020. do 30. studenoga 2021. od strane Hrvatskog zavoda za zdravstveno osiguranje bilo je priznato pravo na rad s polovicom punog radnog vremena radi njege djeteta s težim smetnjama u razvoju koje je obustavljeno s 30. studenim 2021. nakon čega se vratila na rad na puno radno vrijeme.

**C) Materijalne osnove za rad Vijeća**

Sukladno članku 104. Zakona o Državnoodvjetničkom vijeću za rad Vijeća u 2021. godini su osigurana sredstva u državnom proračunu Republike Hrvatske, u iznosu od 1.491.130,00 kuna.

Vijeće je tijekom 2021. godine utrošilo 1.423.507,54 kuna, od čega za rashode za zaposlene 457.997,54 kuna, za materijalne rashode ukupno 958.957,00 kuna, i to naknade troškova zaposlenih 15.346,47 kuna, za rashode za materijal i energiju 20.631,65 kuna, za rashode za usluge 143.316,37 kuna, za ostale nespomenute rashode poslovanja 779.662,51 kuna i to na naknade i nagrade za rad predsjednika i članova Vijeća sukladno Odluci o naknadama i nagradi za rad predsjednika i članova Državnoodvjetničkog vijeća (Narodne novine, br. 88/2011, 107/2017) 762.603,16 kuna, za reprezentaciju 14.949,32 kuna i ostale nespomenute rashode poslovanja 2.110,03 kuna, dok je za financijske rashode u 2021. godini utrošilo 6.553,00 kuna.

**II. AKTIVNOSTI DRŽAVNOODVJETNIČKOG VIJEĆA U 2021. GODINI**

**A) Sastav Vijeća**

Vijeće je od 01. siječnja 2021. do 31. prosinca 2021. bilo u sastavu: Darko Klier, predsjednik Vijeća prof. dr. sc. Elizabeta Ivičević Karas, zamjenica predsjednika Vijeća, te Snježana Frković, Andrea Šurina Marton, izv. prof. dr. sc. Marissabell Škorić, mr.sc. Mirko Grujić, Marijo Nemčić, Denis Rajtek, Andrea Jeromela Lučić, Ermina Lekaj Prljaskaj i dr.sc. Zlatko Hasanbegović.

Vijeće je tijekom 2021. godine održalo ukupno dvadeset i šest (26) sjednica, od čega pet (5) elektroničkih sjednica.

**B) Prikaz rada Vijeća po pojedinim vrstama poslova**

**1. Imenovanja, razrješenja i prestanak dužnosti zamjenika državnih odvjetnika**

U 2021. godini Vijeće je, sukladno članku 55. stavku 2., 3. i 4. Zakon o Državnoodvjetničkom vijeću, objavilo oglase o trideset i osam zamjenika državnih odvjetnika, od čega jedno slobodno mjesto zamjenika Glavne državne odvjetnice Republike Hrvatske, jedanaest slobodnih mjesta zamjenika županijskih državnih odvjetnika te dvadeset i šest slobodnih mjesta zamjenika općinskih državnih odvjetnika.

U 2021. godini Vijeće je donijelo odluke o imenovanju trideset i dva zamjenika državnih odvjetnika i to petnaest zamjenika županijskih državnih odvjetnika i sedamnaest zamjenika općinskih državnih odvjetnika.

U 2021. godini, Vijeće je u odnosu na devet zamjenika državnih odvjetnika donijelo odluke o razrješenju od dužnosti na vlastiti zahtjev i to za jednog zamjenika Glavne državne odvjetnice Republike Hrvatske, dva zamjenika županijskih državnih odvjetnika i šest zamjenika općinskih državnih odvjetnika.

U 2021. godini, Vijeće je u odnosu na šest zamjenika državnih odvjetnika donijelo rješenje kojim se utvrđuje prestanak državnoodvjetničke dužnosti po sili zakona i to za tri zamjenika županijskih državnih odvjetnika i tri zamjenika općinskih državnih odvjetnika.

|  |  |  |  |  |  |  |  |
| --- | --- | --- | --- | --- | --- | --- | --- |
| Redni broj | Zamjenici državnogodvjetnika | Brojoglašenihslobodnihmjesta zamjenikau 2021. | Broj imenovanihzamjenika | Broj oglašenih  mjesta uodnosu na koja jeponišten oglas | Brojoglašenih mjestau odnosu na koje jepostupak i dalje u tijeku | Brojrazriješenih zamjenika | Broj zamjenika kojima jedužnost prestalapo sili zakona |
| 1 | Zamjenici Glavnogdržavnog odvjetnika RH | 1 | 0 | 3 | 1 | 1 | 0 |
| 2 | Zamjenici županijskogdržavnog odvjetnika | 11 | 15 | 0 | 5 | 2 | 3 |
| 3 | Zamjenici općinskogdržavnog odvjetnika | 26 | 17 | 0 | 11 | 6 | 3 |
|  | UKUPNO | 38 | 32 | 3 | 17 | 9 | 6 |

**2. Imenovanja, razrješenja i prestanak dužnosti županijskih i općinskih državnih odvjetnika**

U 2021. godini Vijeće je, sukladno članku 73. stavku 1. Zakon o Državnoodvjetničkom vijeću, objavilo oglase o slobodnim mjestima 1 županijskog državnog odvjetnika i 3 općinskih državnih odvjetnika.

 U 2021. godini Vijeće je donijelo odluke o imenovanju tri općinska državna odvjetnika.

|  |  |  |  |  |  |  |
| --- | --- | --- | --- | --- | --- | --- |
| Redni broj | Državni odvjetnici | Broj imenovanih državnihodvjetnika | Odluka o ponavljanju postupka imenovanja | Broj razriješenih državnihodvjetnika | Odlukom utvrđen prestanak dužnosti | Broj postupaka u tijeku |
| 1 | Županijski državni odvjetnici | 0 | 0 | 0 | 0 | 1 |
| 2 | Općinski državni odvjetnici | 3 | 0 | 0 | 0 | 1 |
|  | UKUPNO | 3 | 0 | 0 | 0 | 2 |

**3. Odluke o stegovnoj odgovornosti zamjenika državnih odvjetnika**

 U 2021. godini Vijeće je imalo u radu pet stegovnih predmeta od kojih su četiri okončana u 2021. godini od kojih je jedan okončan u prosincu pa u tom predmetu odluka nije otpremljena u 2021.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|   | Zaprimljeno novih zahtjeva za pokretanje stegovnih postupaka | Postupci u kojima je zahtjev za pokretanje stegovnog postupka zaprimljen prije 01.01.2021. | Ukupno stegovnih predmeta u radu | Odluka o pokretanju stegovnog postupka | Odluka o stegovnoj odgovornosti | Izrečene stegovne kazne | Predmeti u kojima je postupak i dalje u tijeku | Obustavljen postupak | Podnijeto žalbi VSRH | Odluke VSRH o žalbama protiv odluke o stegovnoj  odgovornosti | Odluke o udaljenju od dužnosti |
| Zamjenik oglašen stegovno odgovornim | Zamjenik oslobođen odgovornosti | Novčana kazna | Ukor | Razrješenje od dužnosti | Ukinuta odluka Vijeća | Potvrđena odluka Vijeća | Preinačena odluka Vijeća |
| Stegovni predmeti u DOV-u od 01.01.2021-31.12.2021. | 4 | 2 | 6 | 3 | 4 | 0 | 1 | 2 | 1 | 1 | 2 | 1 | 0 | 1 | 0 | 2 |

**4. Ostali poslovi Vijeća**

**Evidencije**

Sukladno odredbama Zakona o Državnoodvjetničkom vijeću Vijeće je i tijekom 2021. godine nastavilo sa vođenjem Očevidnika državnih odvjetnika i zamjenika državnih odvjetnika i Izvješća o imovini državnoodvjetničkih dužnosnika.

**Postupci pred Ustavnim sudom Republike Hrvatske**

Tijekom 2021. godine u jednom predmetu Ustavnom sudu Republike Hrvatske su na njegov zahtjev dostavljeni spis i očitovanje Državnoodvjetničkog vijeća povodom ustavne tužbe na odluku Državnoodvjetničkog vijeća o imenovanju nakon čega je zaprimljena odluka Ustavnog suda Republike Hrvatske kojom je ustavna tužba odbijena.

U jednom predmetu u kojem je spis Ustavnom sudu Republike Hrvatske na njegov zahtjev dostavljen tijekom 2019. godine odluka kojom je ustavna tužba odbijena zaprimljena je 2021. godine.

U jednom predmetu u kojem su Ustavnom sudu Republike Hrvatske na njegov zahtjev dostavljeni spis i očitovanje Državnoodvjetničkog vijeća povodom ustavne tužbe na odluku Državnoodvjetničkog vijeća o imenovanju, odluka kojom se ustavna tužba usvaja i premet vraća na ponovni postupak Državnoodvjetničkom vijeću zaprimljena je u 2021.

U jednom predmetu u kojem je spis Ustavnom sudu Republike Hrvatske na njegov zahtjev dostavljen tijekom 2020. godine rješenje kojim je ustavna tužba odbačena zaprimljeno je 2021. godine.

**Postupci pred upravnim sudovima**

 2021. zaprimljena je presuda Visokog upravnog suda Republike Hrvatske kojom se odbijaju žalbe tužitelja za poništenje odluke Državnoodvjetničkog vijeća i tuženika za naknadu troškova upravnog spora i potvrđuje se presuda i rješenje Upravnog suda u Splitu.

Tijekom 2021. godine Državnoodvjetničko vijeće imalo je i dva predmeta pred upravnim sudovima koji nisu okončani tijekom 2021.

**Podzakonski akti**

Predsjednik Državnoodvjetničkog vijeća tijekom 2021. donio je:

Drugu izmjenu Pravilnika o unutarnjem redu

**Izvješća o imovini (imovinske kartice)**

Vijeće je i tijekom 2021. godine, sukladno aktivnostima predviđenim u Strategiji suzbijanja korupcije za razdoblje od 2015. do 2020. godine i preporukama Izvješća četvrtog evaluacijskog kruga Skupine zemalja protiv korupcije (GRECO) za Republiku Hrvatsku, održalo više sastanaka s predstavnicima Ministarstva pravosuđa i uprave kao i brojnim drugim tijelima a sve vezano uz unaprjeđenje aplikaciju za podnošenje izvješća o imovini državnoodvjetničkih dužnosnika i njihovu provjeru.

Postupak zaprimanja izvješća o imovini kroz IKS aplikaciju i kroz redovitu poštu uz mogućnost elektronskog potpisa nastavljen je tijekom 2021. i nadalje drastično povećava obujam posla Tajništva Državnoodvjetničkog vijeća s obzirom na podkapaciranost Tajništva koje ima sistematizirano dvanaest službeničkih mjesta, a tijekom 2021. imalo je zaposlena tri službenika od kojih je jedna radila pola radnog vremena.

Upute za popunjavanje obrasca Izvješća o imovini u IKS aplikaciji kao i Upute za elektroničko potpisivanje izvješća o imovini pravosudnih dužnosnika dostupne su na mrežnoj stranici Vijeća, a Tajništvo Državnoodvjetničkog vijeća neprekidno je na raspolaganju velikom broju dužnosnika koji redovito zove radi pomoći oko popunjavanja izvješća o imovni.

Tijekom 2021. godine u Tajništvu su kroz IKS aplikaciju zaprimljena 163 nova izvješća o imovini, potvrđena su 154 izvješća, odbijeno je šest izvješća, tri nisu potvrđena tijekom 2021. jer su poslana krajem godine te nisu bili zaprimljeni potpisani primjerci istih. Od svih zaprimljenih izvješća o imovini 82 su elektronski potpisana dok su preostala zaprimljene kroz redovitu poštu.

Izvješća o imovini javno su objavljena sukladno Pravilima o izmjeni Pravila o sadržaju obrasca izvješća o imovini državnih odvjetnika i zamjenika državnih odvjetnika i načinu njegova podnošenja 04. siječnja 2021.

 Postupak provjere izvješća o imovini započeti će kada se ispune sve pretpostavke za isti na čemu se aktivno radilo tijekom 2021. te je postupak spajanja IKS aplikacije s registrima koji sadrže podatke relevantne za provjeru u završnim fazama.

**Premještaji**

 Tijekom 2021. godine objavljen poziv za trajne premještaje zamjenika državnih odvjetnika te su donijete odluke o premještaju četiri državnoodvjetnička dužnosnika.

**Prigovori na ocjene obnašanja dužnosti**

Tijekom 2021. u Državnoodvjetničkom vijeću zaprimljeno je pet prigovora na ocjenu obnašanja dužnosti o kojim prigovorima je odlučeno na slijedeći način: dva prigovora su odbijena i ocjene potvrđene, jedna ocjena je ukinuta i premet vraćen na ponovni postupak, jedan prigovor je povučen dok u odnosu na jedan prigovor odluka nije donijeta tijekom 2021.

**Odobrenja za obavljanje druge službe ili posla uz obnašanje državnoodvjetničke dužnosti**

 Državnoodvjetničko vijeće je tijekom 2021. dalo dva odobrenja za obavljanje druge službe ili posla uz obnašanje državnoodvjetničke dužnosti dok je u jednom predmetu zahtjev bio povučen a jedan se nije odnosio na obavljanje službe ili posla.

**Sudjelovanje u radu drugih tijela, prisustvovanje konferencijama, skupovima, savjetovanjima i sastancima**

Predstavnici Vijeća sudjelovali su u radu Savjeta za sprječavanje korupcije.

Predstavnik Vijeća sudjelovao je u Radnoj skupini izradu Strategije sprječavanja korupcije za razdoblje od 2021. do 2030. godine.

Predstavnik Vijeća sudjelovao je u radu Upravnog vijeća Pravosudne akademije.

Predstavnik Vijeća održao je sastanak s predstavnikom Europske komisije, službenikom Opće uprave za pravosuđe i potrošače, Uprave C Temeljna prava i vladavina prava, Odjela za Pravosudnu politiku i vladavinu prava, vezano uz aktivnosti Europske unije predviđene Europskim semestrom.

Predstavnik Vijeća sudjelovao je na sastancima sa predstavnicima Ministarstva pravosuđa i uprave, Državnog sudbenog vijeća, Središnjeg ureda za razvoj digitalnog društva, Porezne uprave, Središnjeg depozitarnog društva, Agencije za plaćanja u poljoprivredi, ribarstvu i ruralnom razvoju, Hrvatske agencije za civilno zrakoplovstvo, Agencije za zaštitu osobnih podataka i Ultima d.o.o., sve vezano za unaprjeđenje aplikacije za izvješća o imovini.

**Prisege**

Tijekom 2021. održano je devet svečanih činova prisege na kojima su pred Glavnom državnom odvjetnicom Republike Hrvatske prisezali državni odvjetnici koje je imenovalo Vijeće, a pred predsjednikom Državnoodvjetničkog vijeća zamjenici općinskih i županijskih državnih odvjetnika, te je prisegu položio ukupno 30 državnoodvjetnički dužnosnik i to:

za zamjenika županijskog državnog odvjetnika: 15 dužnosnika,

za općinskog državnog odvjetnika: 3 dužnosnika i

za zamjenika općinskog državnog odvjetnika: 12 dužnosnika.

**Upisnici**

Državnoodvjetničko vijeće vodi slijedeće upisnike:

DOVO – upisnik postupaka u kojima Državnoodvjetničko vijeće donosi odluke o provedenim postupcima (31. prosinca 2021. zaključen s rednim brojem 55),

DOV – upisnik raznih predmeta (31. prosinca 2020. zaključen s rednim brojem 230),

POV – upisnik predmeta klasificiranih stupnjem tajnosti „povjerljivo“ (31. prosinca 2021. zaključen s rednim brojem 5),

OGR - upisnik predmeta klasificiranih stupnjem tajnosti „ograničeno“ (31. prosinca 2021. zaključen s rednim brojem 2) i

PPI – upisnik zahtjeva za pristup informacijama (31. prosinca 2021. zaključen s rednim brojem 7).

**Informacijska sigurnost**

Tijekom 2021. savjetnica za informacijsku sigurnost održala je sigurnosno informiranje službenika i članova Državnoodvjetničkog vijeća.

**Novinarski upiti**

Državnoodvjetničko vijeće tijekom 2021. godine zaprimilo je 8 (osam) novinarski upit na koje je odgovoreno u primjerenom roku.

**Pristup informacijama**

Sukladno odredbama Zakona o pravu na pristup informacijama Vijeće je donijelo Plan savjetovanja sa javnošću u 2021. godini koji je javno objavljen na stranicama Vijeća.

Tijekom 2021. godine Državnoodvjetničko vijeće nije provelo niti jedno savjetovanje sa zainteresiranom javnošću.

 U 2021. godini predano je Izvješće o provedbi Zakona o pravu na pristup informacijama za 2020. godinu.

Sukladno odredbama Zakona o pravu na pristup informacijama, Vijeće je redovno putem internetske stranice obavještavalo javnost o sazvanim sjednicama Vijeća, kao i o odlukama koje su na sjednicama Vijeća donijete.

Na internet stranici objavljeno je i Godišnje izvješće o radu Državnoodvjetničkog vijeća u 2020. godini.

 Također su na Internet stranici objavljeni svi propisi i podzakonski akti koji uređuju rad Državnoodvjetničkog vijeća.

Tijekom 2021. Vijeće je u radu imalo sedam zahtjeva za pristup informaciji, o kojima je odlučeno na slijedeći način:

|  |  |  |  |  |  |
| --- | --- | --- | --- | --- | --- |
| Zaprimljeno zahtjeva za pristup informaciji | Zahtjevi preneseni iz 2020. | Ukupno zahtjeva za pristup informaciji u radu u 2021. |  | Rješavanje zahtjeva | Zahtjevi preneseni u 2020. |
| Usvojen zahtjev | Ustupljen zahtjev | Odbijen zahtjev | Odbačenzahtjev | Izdana obavijest | Djelomično usvojen i djelomično odbijen zahtjev |  |
| 7 | 0 | 7 | 1 | 2 | 0 | 1 | 1 | 2 | 0 |

 PREDSJEDNIK

 DRŽAVNOODVJETNIČKOG VIJEĆA

 Darko Klier